Sensorveiledning - 3.avdeling - våren 2005:  Teorioppgave nr. 2
Pant i enkle pengekrav

Pensum:  

Oppgitt hovedpensum er Brækhus, Omsetning og kreditt 2, se særlig pkt. 213.7.  Fremstillingen for så vidt gjelder factoringpant er her relativt sterkt fokusert på en rettspolitisk kritikk av ordningen, hvor bl.a. Rt.1997.35 (Eltema-dommen) gjennomgås grundig.  Vektleggingen i pensum må kunne få en viss betydning ved bedømmelsen av kandidatenes prestasjoner, selv om det også må kunne forventes at kandidatene har skaffet seg oversikt over gjeldende rett.  Kandidater som har lest Skoghøys kommentarutgave, som er oppgitt tileggslitteratur, vil gjerne ha en fordel.
Innledende bemerkninger:
Oppgaven skulle ikke reise spesielle avgrensningsspørsmål: Man skal i utgangspunktet behandle rettslige spørsmål knyttet til pant i enkle pengekrav.  Etter oppgavens ordlyd må oppgaven omfatte både enkeltstående pantsettelse og factoringpant.  Videre omfattes også utleggspant.  Legalpant i enkle pengekrav synes upraktisk. Oppgavens hovedvekt bør selvsagt være avtalepant. Enkelte behandler tilnærmet ikke factoringpant etter pl. § 4-10.  Dette må etter mitt syn medføre klart trekk all den tid denne formen for pantsettelse både er praktisk, og vel også reiser de mest interessante problemstillingene.

Oppgaven må mest nærliggende forstås som at man i hovedsak skal gi en fremstilling av gjeldende rett.  Det kan også være på sin plass å trekke inn rettspolitiske vurderinger, men det er uheldig om besvarelsen i hovedsak blir en rettspolitisk fremstilling. For øvrig kan man ikke forvente dybdebehandling av alle aktuelle problemstillinger som oppgaven kan reise.  Av gode besvarelser bør det likevel kunne forventes en viss dybde i alle fall på enkelte punkter. For at en besvarelse skal kunne plasseres i det øvre karaktersjikt bør det også kunne forventes at man viser en viss selvstendighet og overordnet forståelse.

Innledningsvis kan det høre med å gi en kort forklaring av begrepene pant(erett) og enkle pengekrav, jf. pl. § 1-1 og § 4-4 (2).  Enkelte viser problemer med forståelsen av enkle pengekrav, og legger til grunn at enkle gjeldsbrev ikke er omfattet. Lengre utlegninger av panterettsinstituttet i sin alminnelighet gir for øvrig liten uttelling. Man kan gjerne også presentere det panterettslige legalitetsprinsippet, jf. pl. § 1-2 andre ledd.  Kravet til lovhjemmel innebærer at bestemmelsene i pl. setter grensene for adgangen til å etablere avtalepant i enkle pengekrav. Har man etablert panterett i strid med lovens regler, vil panteretten være (helt eller delvis) ugyldig. 
Det kan også være grunn til å ta opp den historiske bakgrunnen for pant i enkle pengekrav, med fremveksten av ordningen med sikringscesjon, som ikke hadde hjemmel i den forrige panteloven av 1857.  Bestemmelsene i pl. § 4-4 bygger på sikringscesjonsmodellen. Videre kan det innledningsvis, eller ved fremstillingen av factoringpant, evt. kort redegjøre for utviklingen av såkalt egentlig factoring, som utviklet seg fra 1960-årene. 
En hensiktsmessig disposisjon kan være for eksempel stiftelse, rettsvern, sikringsstadiet og realisasjon. Ved pant i enkle pengekrav er det imidlertid ikke nødvendigvis noe skarpt skille mellom de to sistnevnte. Det er en fordel med en disposisjon som ikke legger opp til en slavisk gjennomgang av lovens bestemmelser.  
De materielle problemstillingene som oppgaven reiser er for øvrig oversiktlig behandlet i juridisk litteratur, som jeg går ut fra at sensorene har tilgjengelig.  Jeg begrenser derfor veiledningen til å gi en skisse til en mulig struktur av oppgaven, samt knytte enkelte generelle kommentarer til hvordan ulike spørsmål er håndtert av kandidatene.
Stiftelse
Hvem kan pantsette?

Enhver med rettslig handleevne kan foreta enkeltstående pantsettelse av enkle pengekrav, jf ”noen” i pl. § 4-4 (1).

Adgangen til samlet pantsettelse i medhold av pl. § 4-10 står kun til rådighet for ”næringsdrivende”, jf pl. § 3-5.  Dette må ses i sammenheng med at det først og fremst er næringsdrivende som har den type krav som kan pantsettes (”krav på vederlag for varer og tjenester”) samt at næringsdrivende kan ha et særlig behov for å kunne reise kreditt på utestående fordringer.  
Avgrensning av panteobjektet

Et grunnleggende vilkår for adgang til pantsettelse av enkle pengekrav er at det er tale om krav som det er adgang til å avhende, jf. pl. § 1-3 (2)
Ved enkeltstående pantsettelse følger avgrensningen av panteobjektet av pl. § 4-4 (1).
Her  må det være tale om krav mot ”navngitt skyldner”, noe som innebærer et krav om tilstrekkelig identifisering av skyldneren.  Pantsettelsen kan gjelde krav som pantsetteren ”har”, dvs. krav som er oppstått på pantsettelsestidspunktet. Pantsettelsen kan også gjelde krav som skyldneren ”får”, men da er det et tilleggvilkår at det dreier seg om ”særskilt nevnt rettsforhold”.  Bestemmelsen reiser for øvrig ikke betydelige tolkingsproblemer, men kandidatene kan gjerne belyse fremstillingen med noen enkle eksempler.
Avgrensningen av panteobjektet ved samlet pantsettelse etter pl. § 4-10 reiser noen flere tolkningsspørsmål.  Gjenstanden for pantsettelse er iflg. pl. § 4-10 (1) ” de enkle pengekrav på vederlag for varer eller tjenester som han har eller får i sin virksomhet eller i en særlig del av denne. Det er ikke nødvendig at skyldnerne blir navngitt ” Alminnelig oppfatning i teori og praksis er at pantsettelsen kan avgrenses til enten krav man ”har”, eller til krav man ”får”, jf. bl.a. Skoghøy, Panterett s. 90 -91, mens andre former for avgrensning ikke er tillatt.  Vilkåret ”vederlag for varer og tjenester” og ”i sin virksomhet” kan gjerne drøftes noe nærmere.  Det kan også knyttes noen bemerkninger til at pantsettelsen kan avgrenses til å gjelde ”en særlig del av virksomheten”.
Avtaleinngåelsen

Det gjelder ikke formkrav til avtalen, men bevishensyn tilsier at avtalen inngås skriftlig.  Ved pantsettelse etter pl. § 4-10 heller ikke noe gyldighetsvilkår, men skriftlighet er nødvendig for at avtalen skal kunne oppnå rettsvern ved tinglysning i Løsøreregisteret.
Rettsvern

Rettsvern ved enkeltstående pantsettelse får man etter pl. § 4-5 (1) første pkt. ved at ”skyldneren får melding om pantsettelsen, enten fra pantsetteren eller fra panthaveren”, jf. gbl. §29. Det er greitt å knytte noen bemerkninger til svak notoritet og publisitet, men enkelte bruker kanskje vel mye tid på dette.  
Spesialitetsprinsippet gjelder ikke ved enkeltstående pantsettelse, jf. § 4-5(1) andre punktum.  
Rettsvern ved factorinpant etter pl. 4-10 får man ved ”tinglysing på den næringsdrivendes blad i Løsøreregisteret”, jf. bestemmelsens andre ledd.  Det er i rettspraksis lagt til grunn at rettsvern alternativt kan oppnås ved notifikasjon av den enkelte skyldner, jf. Rt.1989.1209 (Karmøy Montering). Det følger videre av bestemmelsen at ”Rett etter slik avtale kan allikevel ikke gjøres gjeldende mot den som i aktsom god tro har ervervet en konkurrerende rett til et krav som omfattes av avtalen, og som har fått rettsvern for sitt erverv etter § 4-5 eller etter lov av 17. februar 1939 om gjeldsbrev § 29.” Her kan man eventuelt drøfte kravet til aktsom god tro, jf. bl.a. Rt.1992.492 (Elkem-dommen). 
Sikringsstadiet

På sikringsstadiet blir det spørsmål om hvem som har rådigheten over kravet, og hva rådigheten nærmere går ut på.  Ved enkeltstående pantsettelse er den deklaratoriske hovedregelen at pantsetter overtar rådigheten over det pantsatte kravet allerede ved pantsettelsen, jf. pl. § 4-6 (1) ”Når ikke annet følger av det som er avtalt, har panthaveren samme rett i forhold til skyldneren og samme rett til å disponere rettslig over pantsatt enkelt krav som pantsetteren selv hadde.”  Det betyr bl.a. at panthaver har rett til å motta betaling fra skyldneren og at han kan disponere over kravet i samme utstrekning som pantsetter selv kunne.  På den annen side får panthaver heller ikke større rett enn pantsetter, noe som for eksempel innebærer at skyldner har sine eventuelle innsigelser mot pantsetter i behold.
For øvrig følger det av pl. § 4-6 (3) at ”Bestemmelsene i lov av 17. februar 1939 nr. 1 om gjeldsbrev §§ 25 til 28 gjelder tilsvarende ved pantsettelse av enkle krav.”  
Dersom det avtales annen rådighet enn den som følger av loven må det gis melding til skyldner, for at de avtalte begrensninger skal få virkning i forhold til kreditorer, rettsetterfølgere og skyldner, jf. pl. § 4-7.  

Hvor panthaver overtar rådigheten som beskrevet i pl. § 4-6 (1), er det forutsetningen at det skal skje et etteroppgjør mellom panthaver og pantsetter.

Pl. § 4-8 inneholder bestemmelser om etteroppgjøret for de tilfeller at panthaver uten ”rimelig grunn” avhender et pantsatt enkelt krav før det er forfalt. 

Bestemmelsen i pl. § 4-6 (1) gjelder formelt også som hovedregel ved factoringpant etter pl. § 4-10, jf. bestemmelsens tredje ledd.  Det vanlige er imidlertid at det avtales at pantsetter beholder rådigheten over kravet på sikringsstadiet, og at panthaver kan tiltre pantet på nærmere, avtalte vilkår.
Realisasjonsstadiet

Hvor panthaver overtar rådigheten over det pantsatte krav etter pl. § 4-6 (1) har han uten videre rett til å inndrive kravet.  Hvis det er avtalt at pantsetter beholder rådigheten, vil panthaver ha rett til å tiltre pantet på de vilkår som er avtalt. Tiltredelse av pantet innebærer at det når pantsetter har mottatt melding om tiltredelsen er det panthaver som har rett til å motta betaling for de utestående fordringer, jf. Rt.1992.1650 (Thor Henriksen-saken).  
Realisasjon av pantet skjer her altså uten namsmyndighetenes mellomkomst. En annen sak er at tvangsinndrivelse kan bli nødvendig for å inndrive det pantsatte krav. 

Panthavers tiltredelse av pantet kan reise en del problemstillinger.  Ingen av kandidatene har imidlertid problematisert dette, og jeg ser da ikke grunn til å gå nærmere inn på dette her.
Kort om utleggspant

Hvorvidt det er hjemmel for å stifte utleggspant i enkle pengekrav må avgjøres i medhold av dl. § 2-2 flg.  Av pl. § 5-7 (4) følger at ”Utleggspant i enkle krav får rettsvern etter reglene i § 4-5 første ledd. Lov av 17. februar 1939 om gjeldsbrev §§ 25 til 28 gjelder tilsvarende”
Nærmere om bedømmelsen
Oppgaven skulle i utgangspunktet gi god anledning til å vise at man behersker alminnelige juridiske ferdigheter i form av lovtolking.  Dessverre er det generelt noe sviktende hos mange både med hensyn til juridisk metode og med hensyn til å strukturere besvarelsen på en hensiktsmessig måte.  

Ved bedømmelsen må det tas et visst hensyn til at temaet er relativt vanskelig samt at pensumdekningen som nevnt ikke er helt ideell.  Selv dette tatt i betraktning er imidlertid nivået på besvarelsene nokså skuffende.

